次韵蘇公翰林贈同職鄧溫伯懷舊作
作者：晁補之
朝代：宋

paragraphs: 雪堂蜜酒花作醅，教蜂使釀花自栽。
堂前雪落蜂正蟄，恨蜂不采西山梅。
漫浪飲處空有跡，無酒可沃胸崔嵬。
不知幾喚樊口渡，五見新曆頒清臺。
鄧公昔歎不可挽，素衣未化京雒埃。
山中相邀阻筇杖，天上對直同金罍。
只今江邊春更好，漁蓑不曬懸牆隈。
百年變化誰得料，劍光自出豐城苔。
老儒經濟國勢定，近臣獻納天顔開。
蜀公亭上別公處，花柳未逐東風摧。
尚容登堂譚落屑，不愧索米腸鳴雷。
因知流落本天命，何必挽引須時來。
九關沉沉虎豹靜，無復極目江楓哀。